Fl-ewwel seba' xhur tas-sena fiċ-Ċentru tas-Saħħa tal-Mosta saru iktar minn 900 intervent kirurġiku b'150 operazzjoni, uħud minnhom ikunu ta' natura ortopedika. B'hekk, kollox qed jindika li wara s-suċċess tas-sena li għaddiet din is-sena se jkunu saru iktar interventi bit-total tas-sena l-oħra jinqabeż u għalhekk ikomplu jonqsu l-listi ta' stennija. Il-Ministru għas-Saħħa Chris Fearne spjega li f'dan it-teatru jsiru operazzjonijiet varji, fosthom interventi ta' dermatoloġija, oftalmoloġija u operazzjonijiet minuri. "F'dan it-teatru jsiru numru ta' operazzjonijiet minuri, fosthom ta' kirurġija, ortopedija u anke ġinekoloġija. Fl-ewwel sena li beda jopera dan it-teatru saru fih xejn inqas minn 500 operazzjoni, filwaqt li s-sena li għaddiet l-ammont ta' interventi tela' għal 1,300. Dawn huma operazzjonijiet li qabel wieħed kien idum jistenna għalihom peress li kienu jsiru fl-Isptar Mater Dei." Fisser kif, iktar ma jonqsu l-listi ta' stennija, iktar il-pazjenti se jkunu qed jinqdew f'inqas ħin. "Fl-istess waqt, it-teatri tal-operazzjonijiet tal-Isptar Mater Dei qed ikunu jistgħu jintużaw sabiex fihom isiru interventi medji u maġġuri," iddikjara l-Ministru Fearne. Dan kollu għandu storja – storja ta' suċċess ta' amministrazzjoni li bidlet kif isiru l-affarijiet. Dan għax, qabel l-elezzjoni tal-2013, il-Partit Nazzjonalista fil-Gvern ipprova jbenġel biċċa xogħol ta' kafkaf biex jagħti x'wieħed jifhem li qed ikunu proattivi fis-soluzzjoni tal-listi twal ta' stennija. Listi li kien ilhom jakkumulaw għal diversi snin taħt gverninjiet immexxijja minhom stess. Kien dak iż-żmien li ppruvaw jiftħu teatru tal-operazzjonijiet fiċ-Ċentru tas-Saħħa tal-Mosta imma x-xogħol li għamlu tant kien gwapp li kellu jkun il-Partit Laburista fil-Gvern li rranġa dan it-teatru mill-qiegħ b'dak kollu li kien hemm bżonn u b'hekk bdew isiru fih l-interventi kirurġiċi. Fearne qal li llum dan it-teatru qed jikkuplimenta x-xogħol kirurġiku tal-Isptar Mater Dei u qed ikun strumentali biex pazjenti jinqdew iktar malajr. "L-amministrazzjoni preċedenti kienet taf kemm il-poplu kien xeba' jisma' skużi fil-qasam tas-saħħa. Skużi dwar il-mijiet ta' mediċini out of stock, skużi fuq sodod fil-kurituri u skużi wkoll fuq il-listi ta' stennija fejn pazjenti kien ikollhom jistennew snin anke biex issirilhom operazzjoni minuri. Kien għalhekk li, qabel l-elezzjoni tal-2013, ippruvaw jiftħu teatru tal-operazzjonijiet fiċ-Ċentru tas-Saħħa tal-Mosta, imma lanqas dak ma kienu kapaċi jagħmlu. Kien il-Partit Laburista fil-Gvern li lesta dan it-teatru bl-apparat kollu meħtieġ u b'hekk bdew isiru fih l-operazzjonijiet sa minn kmieni fl-2014."